Vlada Republike Slovenije

Dr. Miro Cerar, predsednik vlade

Gregorčičeva 20-25

1000 Ljubljana (info.ukomping@govpong.si) Ljubljana, 2.3.2016

**Zadeva: Ustavite nerazumen proces spreminjanja gradbene zakonodaje**

Spoštovani predsednik vlade dr. Miro Cerar,

Že od septembra lanskega leta v okviru priprave nove gradbene in prostorske zakonodaje na Ministrstvu za okolje in prostor poteka proces, ki je vedno bolj nerazumen in neargumentiran, ko gre za sprejemanje tako pomembnih odločitev naše države. Če bosta predloga Gradbenega zakona in Zakona o pooblaščenih arhitektih in inženirjih takšna ostala, bo to povzročilo veliko škodo celotni gradbeni stroki in podjetjem, delujočim v gradbeništvu in inženiringu.

Predlagana zakona v tem trenutku sledita ozkemu in kratkovidnemu interesu poklicne zbornice arhitektov na način, da rušita celoten proces poteka gradnje, od načrtovanja do izvedbe, kot ga narekujejo gradbena pravila doma in v svetu.

Celotna gradbena stroka, od podjetij do fakultet in inštitutov, v osnutkih obeh zakonov vidi več potencialnih groženj obstoju varnega, strokovnega in transparentnega gradbenega in inženirskega procesa. To smo v javni razpravi pristojnemu ministrstvu in javnosti tudi večkrat jasno izpostavili. Toda očitno je, da argumenti stroke in gospodarstva, za pripravljavce predmetnih zakonov niso upoštevanja vredni.

Sprašujemo Vas, ali so predstavniki vaše vlade zares pripravljeni ignorirati celotno znanje, stroko, pamet in interes tako pomembnega dela gospodarstva, kot je gradbeništvo in inženiring gradnje objektov s 55.000 zaposlenimi, da bi enemu poklicu v panogi poklonili novo in povsem nepotrebno administrativno mesto v procesu gradnje. To je vodja gradnje ali vodja gradbišča (poimenovanje in njegova vsebina tudi še ni dokončno jasna), ki bo po novem moral biti arhitekt. Ali so pristojni, ki pripravljajo novo zakonodajo, kot glavni problem v slovenskem gradbeništvu res prepoznali nezadostno doseganje estetske vsebine gradnje? Ali pa se le želijo izogniti odgovornosti za obilico nerešenih vprašanj, ki že leta pestijo panogo?

Za tako radikalnimi predlaganimi spremembami gradbene zakonodaje ne vidimo nobenih resnih analiz, ki pa jih bi bilo nujno opraviti, da bi se lahko lotili zahtevnega reševanja množice problemov in slabosti, ki jih v panogi že leta občutimo vsi, ki delamo v njej.. Predlagane rešitve bodo le še dodatno oslabile pomembno gospodarsko panogo, namesto da bi ji tudi skozi izboljšave zakonodaje omogočili njen ponovni vzpon. Ob tem moramo poudariti, da zakonodaja zajema tudi gradnjo tehnoloških objektov, v katero je zajeta tehnološka ponudba znatnega dela slovenske izvozne industrije; spremembe pa so v neposrednem nasprotju s trendi in novimi standardi na področju tehnološkega inženiringa.

Prepričani smo, da bomo lahko dokončno razrešili tudi problem neustreznega vrednotenja dela vseh udeleženih strok in poklicev v gradbeništvu, vključno z arhitekti in inženirji šele, ko se bomo celovito lotili reševanja najzahtevnejših problemov in izzivov, ki stojijo pred celotno panogo gradbeništva, tako odsotnost ustreznih standardov kvalitete tehnične dokumentacije, ki ji bo sledila jasna vsebina naročila gradnje, do uravnoteženih gradbenih pogodb, ki bode skladne s pravili gradbene stroke in bodo od vseh udeležencev v gradnji zahtevale kvalitetno opravljeno delo in odgovornost za lastne napake.

Spoštovani predsednik Vlade RS.

Pričakujemo, da boste naredili vse, da se postopek priprave sprememb gradbene zakonodaje vrne v okvire, kamor sodi. To je v okvire stroke in razvojnega interesa slovenskega gradbenega gospodarstva. Le tako boste lahko ustavili ta nerazumen proces uveljavljanja posamičnega poklicnega interesa, ki predstavlja v verigi vrednosti v panogi manj kot 3 odstotke, na škodo vseh ostalih 97 odstotkov udeležencev v gradnji. V okviru tega pa predlagamo, da se Vlada RS zavzame za pripravo skupne Strategije razvoja gradbeništva v Sloveniji, ki bo gradbeni dejavnosti, dejavnosti inženiringa in drugim povezanim dejavnostim omogočil stabilno rast in razvojno perspektivo.

S spoštovanjem!

Mag. Samo Hribar Milič

Generalni direktor GZS

Branko Žiberna
Predsednik Upravnega odbora,
Zbornica gradbeništva in industrije
gradbenega materiala pri GZS

Dr. Zoran Marinšek
Predsednik Upravnega odbora,
Združenje za inženiring

mag. Uroš Mikoš

Predsednik Upravnega odbora,

**Združenje za svetovalni inženiring**

Sopodpisnik pisma predsedniku Vlade Republike Slovenije z dne 2. marca 2016.

**Ustavite nerazumen proces spreminjanja gradbene zakonodaje**

Podpis: žig